Banjaluka Foto: RTRS

Ranije je saopšteno da je virusom zaražen i sin ovog muškarca, koji pohađa osmi razred banjalučke Osnovne škole „Branko Ćopić“.

Višković je naveo da je Vlada RS rešena da se suoči sa ovim problemom.

„Za sada ne možemo da procenimo kako će situacija da se odvija, radićemo prema uputstvima Svetske zdravstvene organizacije“, kazao je on.

Premijer RS je potvrdio da je doneta odluka da u školi u Banjaluci, koju pohađa dete zaraženo virusom, nastava bude obustavljena do ponedjeljka.

„Potrebno je da budu testirani svi učenici i nastavnici koji su bili u kontaktu sa ovim detetom. Siguran sam da ima još slučajeva zaraze kod ljudi koji su došli iz Italije u BiH, ali nisu otkriveni“, rekao je Višković.

Premijer RS je još juče tvrdio da je „korona virus izmišljen, kako bi se zaustavio privredni rast nekih zemalja“. Inače, ovo je prvi slučaj zabeležen korona virusom u Republici Srpskoj.

Ministar zdravlja RS Alen Šeranić izjavio je da zaražen i sin ovog muškarca, dok je supruga negativna na korona virus.

Šeranić je kazao da se zaraženi muškarac, kao i dete osećaju dobro i da imaju blage simptome, dodavši da je zaraženo dete učenik banjalučke Osnovne škole „Branko Ćopić“, u kojoj naredna dva dana neće biti nastave.

„Roditelji dece koja su bila u kontaktu sa detetom pozitivnim na korona virus danas će biti obavešteni da dovedu decu na testiranje“, kazao je ministar zdravlja RS.

Direktor Univerzitetskog kliničkog centra Republike Srpske Vlado Đajić izjavio je da UKC-u postoji obezbeđen prostor za mogući karantin zaraženih korona virusom.

U Srbiji prema zvaničnim informacijama još uvek nema korona virusa. U laboratoriji Torlaka je testirano ukupno 56 osoba, i svi uzorci su bili negativni na korona virus, stoji na sajtu Ministarstva zdravlja covid19.rs

Dodik: Bez panike

Član Predsedništva BiH Milorad Dodik poručio je danas da nema razloga za paniku povodom pojave virusa korona u Republici Srpskoj, istakavši da je tokom poslednjih nekoliko meseci zbog mogućnosti pojave ovog virusa preduzela sve potrebne mere u svim zdravstvenim ustanovama.

Postoje operativni timovi okupljeni oko ministra koji to rade i nema nikakvog razloga za bilo kakvu paniku, rekao je Dodik u Istočnom Sarajevu, prenosi RTRS.

On je ocenio da o spremnosti institucija RS govori i jutrošnje obraćanje javnosti resornog ministra i zvaničnika zdravstvenih ustanova u Banjaluci, kao i gradonačelnika ovog grada, koji su odmah o svemu obavestili javnost.

Dodik je poručio da se treba držati saveta i preporuka lekara, povećati stepen lične higijene i na taj način smanjiti šansu da virus zahvati veći broj ljudi. Potpuno sam siguran da zdravstvene institucije i zdravstveni radnici u Republici Srpskoj, kao i svaka zdravstvena ustanova imaju svoj operativni plan, rekao je Dodik.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se